CELEX: 32014D0417
Language: et
Date: 2014-06-27 00:00:00
Title: 2014/417/EL: Komisjoni rakendusotsus, 27. juuni 2014 , milles käsitletakse teatavaid ajutisi kaitsemeetmeid seoses sigade Aafrika katkuga Lätis (teatavaks tehtud numbri C(2014) 4536 all)  EMPs kohaldatav tekst

1.7.2014   
            
            
               ET
            
            
               Euroopa Liidu Teataja
            
            
               L 192/66
            
         KOMISJONI RAKENDUSOTSUS,
   27. juuni 2014,
   milles käsitletakse teatavaid ajutisi kaitsemeetmeid seoses sigade Aafrika katkuga Lätis
   
      
         (teatavaks tehtud numbri C(2014) 4536 all)
      
   
   (Ainult lätikeelne tekst on autentne)
   (EMPs kohaldatav tekst)
   
      (2014/417/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 3,
   võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 3,
   ning arvestades järgmist:
   
               (1)
            
            
               Sigade Aafrika katk on kodu- ja metssigade populatsioone kahjustav nakkuslik viirushaigus, mis võib rängalt mõjutada seakasvatuse tulusust, tekitades häireid liidusiseses kaubanduses ja kolmandatesse riikidesse eksportimises.
            
         
               (2)
            
            
               Sigade Aafrika katku puhkemise korral on oht, et haigusetekitaja võib levida muudesse seakasvatusettevõtetesse ja metssigadele. Seetõttu võib see elussigadega või sigadest valmistatud toodetega kauplemisel levida ühest liikmesriigist muudesse liikmesriikidesse ja kolmandatesse riikidesse.
            
         
               (3)
            
            
               Nõukogu direktiiviga 2002/60/EÜ, (3) on kehtestatud liidus kohaldatavad miinimummeetmed sigade Aafrika katku tõrjeks. Direktiivi 2002/60/EÜ artikliga 9 on kõnealuse taudi puhkemise korral ette nähtud kehtestada kaitse- ja järelevalvetsoonid, kus kohaldatakse artiklites 10 ja 11 osutatud meetmeid.
            
         
               (4)
            
            
               Läti teatas komisjonile, milline on olukord liikmesriigi territooriumil seoses sigade Aafrika katkuga, ning kehtestas direktiivi 2002/60/EÜ artikli 9 kohaselt kaitse- ja järelevalvetsoonid, kus kohaldatakse kõnealuse direktiivi artiklite 10 ja 11 kohaseid meetmeid.
            
         
               (5)
            
            
               Liidusiseses kaubanduses tarbetute häirete tekkimise ja kolmandate riikide poolt põhjendamatute kaubandustõkete kehtestamise ärahoidmiseks on vaja koostöös asjaomase liikmesriigiga koostada liidu tasandil Lätis sigade Aafrika katku suhtes kehtestatud piirangutsoonide, s.o kaitse- ja järelevalvetsoonide (edaspidi „piirangutsoonid”) loetelu.
            
         
               (6)
            
            
               Järelikult tuleks kuni toiduahela ja loomatervishoiu alalise komitee järgmise koosolekuni esitada Läti piirangutsoonide loetelu ning piirangutsoonide kehtivusaeg käesoleva otsuse lisas.
            
         
               (7)
            
            
               Käesolev otsus tuleb läbi vaadata toiduahela ja loomatervishoiu alalise komitee järgmisel kohtumisel,
            
         ON VASTU VÕTNUD KÄESOLEVA OTSUSE:
   Artikkel 1
   Läti tagab, et direktiivi 2002/60/EÜ artikli 9 kohaselt kehtestatud kaitse- ja järelevalvetsoonid hõlmavad vähemalt käesoleva otsuse lisas loetletud piirkondi.
   Artikkel 2
   Käesolevat otsust kohaldatakse kuni 31. Juulini 2014.
   Artikkel 3
   Käesolev otsus on adresseeritud Läti Vabariigile.
   
      Brüssel, 27. juuni 2014
      
         
            Komisjoni nimel
         
         
            komisjoni liige
         
         Tonio BORG
      
   
   
      (1)  EÜT L 395, 30.12.1989, lk 13.
   
      (2)  EÜT L 224, 18.8.1990, lk 29.
   
      (3)  Nõukogu 27. juuni 2002. aasta direktiiv 2002/60/EÜ, millega kehtestatakse erisätted sigade Aafrika katku tõrjeks ja muudetakse direktiivi 92/119/EMÜ seoses Tescheni haiguse ja sigade Aafrika katkuga (EÜT L 192, 20.7.2002, lk 27).
   
      LISA
      
                  Piirkonnad Lätis
               
               
                  Artiklis 1 viidatud piirangutsoonid
               
               
                  Kohaldamise lõppkuupäev
               
            
                  Kaitsetsoon
               
               
                  Krāslavas novada Robežnieku pagasts, Dagdas novada Asūnes pagasts
               
               
                  31. juuli 2014
               
            
                  Järelevalvetsoon
               
               
                  Krāslavas novada Indras, Kalniešu, Skaistas pagasti; Dagdas novada Konstantinovas, Dagdas, Svariņu, Bērziņu un Ķepovas pagasti; Dagdas pilsēta
               
               
                  31. juuli 2014